**Miesto, lehota a spôsob podania opravného prostriedku a možnosti súdneho preskúmania rozhodnutia.**

Proti rozhodnutiu riaditeľa školy možno podať odvolanie v lehote 15 dní od doručenia rozhodnutia.

**Odvolanie** sa podáva písomne na Obchodnú akadémiu, Akademika Hronca 8, 048 01 Rožňava, ktorá rozhodnutie vydala.

**Spôsob podania opravného prostriedku:**

1. písomne,

2. ústne do zápisnice ,

3. telegraficky, telefaxom (takéto podanie treba najneskôr do 3 dní potvrdiť podľa bodu 1) alebo 2),

4. elektronickými prostriedkami podpísanými zaručeným elektronickým podpisom podľa osobitného zákona (215/2002 Z. z. o elektronickom podpise a o zmene a doplnení niektorých zákonov.)

Z odvolania by malo byť podľa zákona č. 71/1967 Zb. o správnom konaní zrejmé:

- kto podáva odvolanie,

- proti ktorému rozhodnutiu smeruje,

- prečo sa odvolanie podáva,

- návrh, ako má odvolací orgán rozhodnúť.

O odvolaní proti rozhodnutiu riaditeľa Obchodnej akadémie, Akademika Hronca 8, Rožňava rozhoduje podľa § 58 zákona č. 71/1967 Zb. správny orgán najbližšieho vyššieho stupňa nadriadený správnemu orgánu, ktorý rozhodnutie vydal, t. j. Košický samosprávny kraj, ak na rozhodnutí nie je ustanovené inak.

**Odvolací orgán** rozhodne o odvolaní do 15 dní od doručenia odvolania. Ak odvolací orgán v tejto lehote nerozhodne, predpokladá sa, že vydal rozhodnutie, ktorým odvolanie zamietol a napadnuté rozhodnutie potvrdil. Rozhodnutie odvolacieho orgánu o odmietnutí žiadosti možno preskúmať v súdnom konaní podľa Občianskeho súdneho poriadku.

Ak žiadateľovi nebolo vyhovené v odvolacom konaní, môže do dvoch mesiacov od doručenia rozhodnutia o odvolaní podať žalobu na príslušný súd. V žalobe možno žiadať iba preskúmanie zákonnosti rozhodnutia. Súd môže rozhodnutie zrušiť ako nezákonné a vrátiť alebo žalobu zamietne. Súdne možno preskúmať iba rozhodnutie o odmietnutí žiadosti podľa §244 a nasledujúcich Občianskeho súdneho poriadku, pričom musia byť splnené tieto požiadavky:

- rozhodnutie po vyčerpaní riadnych opravných prostriedkov nadobudlo právoplatnosť,

- návrh môže podať len účastník konania, ktorý musí byť zastúpený advokátom alebo komerčným právnikom, pokiaľ nemá právnické vzdelanie buď sám, alebo jeho zamestnanec (člen), ktorý zaňho na súde koná.

Návrh na preskúmanie musí mať tieto náležitosti:

- ktorému súdu je návrh určený,

- kto ho podáva,

- označenie rozhodnutia, ktoré napadá,

- vyjadrenie v akom rozsahu sa toto rozhodnutie napadá,

- uvedenie dôvodov, v čom je nezákonnosť rozhodnutia

- aký konečný návrh robí Návrh sa musí podať do dvoch mesiacov od doručenia rozhodnutia o odvolaní alebo od druhého dňa po márnom uplynutí lehoty na vydanie rozhodnutia o odvolaní.